Drie vas vir boervrou se moordElsa Erasmus. Foto: Facebook Drie verdagtes is in hegtenis geneem in verband met die moord van Elsa Erasmus (74) wie se liggaam op 2 Julie op haar plaas in die Amalia-distrik in Noordwes gevind is. Sers. Kelebogile Moleko, woordvoerder van die polisie, het aan Maroela Media gesê die verdagtes is Woensdag in die vroeë oggendure in dieselfde omgewing as die plaas vasgetrek. Hulle is tussen 30 en 35 jaar oud. Moleko het gesê die drie sal Vrydag in die Schweizer-Reneke-landdroshof verskyn op aanklagte van moord, verkragting, diefstal van ŉ voertuig, diefstal van ŉ vuurwapen en huisbraak. Maroela Media het vroeër berig ŉ grootskaalse soektog is na Erasmus van stapel gestuur nadat sy Saterdag 1 Julie uit haar huis verdwyn het. Haar familie het bekommerd geraak nadat hulle haar nie telefonies in die hande kon kry nie en iemand is na die huis om ondersoek in te stel. Dit was duidelik dat daar ŉ inbraak by die huis was en Erasmus se Toyota Hilux-bakkie was ook vermis. Die voertuig is die volgende dag verlate op die plaas gevind en Erasmus se liggaam is kort daarna naby die voertuig gevind. Erasmus se moord is een van talle plaasaanvalle in Noordwes vanjaar.